## Odluka o osnivanju Povjerenstva za praćenje i unaprjeđenje sustava podrške žrtvama i svjedocima

### NN 11/2010 (22.1.2010.), Odluka o osnivanju Povjerenstva za praćenje i unaprjeđenje sustava podrške žrtvama i svjedocima

11 22.01.2010 Odluka o osnivanju Povjerenstva za praćenje i unaprjeđenje sustava podrške žrtvama i svjedocima

VLADA REPUBLIKE HRVATSKE

228

Na temelju članka 23. stavaka 3. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), Vlada Republike Hrvatske je na sjednici održanoj 14. siječnja 2010. godine donijela

ODLUKU

O OSNIVANJU POVJERENSTVA ZA PRAĆENJE I UNAPRJEĐENJE SUSTAVA PODRŠKE ŽRTVAMA I SVJEDOCIMA

I.

Osniva se Povjerenstvo za praćenje i unaprjeđenje sustava podrške žrtvama i svjedocima (u daljnjem tekstu: Povjerenstvo).

II.

Povjerenstvo je stručno i savjetodavno tijelo Vlade Republike Hrvatske sa zadaćom:

– izrade Nacionalne strategije za podršku žrtvama i svjedocima,

– standardiziranja postupanja sa žrtvama i svjedocima za sve institucije kaznenopravnog sustava, te za institucije u kojima se žrtva može zateći prije, tijekom i/ili nakon završetka sudskog postupka (zdravstvene ustanove, nevladine organizacije za pružanje raznih vidova pomoći i podrške), izradom protokola postupanja i međuresorne suradnje,

– poticanja aktivnosti državnih i ostalih tijela u cilju provedbe Nacionalne strategije za podršku žrtvama i svjedocima,

– predlaganja operativnih planova i drugih aktivnosti za provedbu Nacionalne strategije za podršku žrtvama i svjedocima,

– trajnog praćenja provedbe protokola i ostvarivanja mjera Nacionalne strategije za podršku žrtvama i svjedocima u praksi,

– davanja mišljenja Vladi Republike Hrvatske o prijedlozima zakona i drugim pitanjima koja utječu na unaprjeđenje podrške žrtvama i svjedocima u praksi,

– podizanja javne svijesti o pravima žrtava i svjedoka,

– prikupljanja godišnjih izvješća te praćenja i evaluacije rada svih institucija koje se bave pružanjem podrške žrtvama i svjedocima.

III.

Povjerenstvo čine:

– četiri predstavnika/ce Ministarstva pravosuđa,

– predstavnik/ca Ministarstva unutarnjih poslova,

– predstavnik/ca Ministarstva obitelji, branitelja i međugeneracijske solidarnosti,

– predstavnik/ca Ministarstva zdravstva i socijalne skrbi,

– predstavnik/ca Vrhovnog suda Republike Hrvatske,

– predstavnik/ca Državnog odvjetništva Republike Hrvatske,

– predstavnik/ca Ureda za ljudska prava,

– dva/dvije predstavnika/ce iz redova stručnjaka/kinja koji/koje se bave problematikom žrtava i svjedoka,

– tri predstavnika/ce organizacija civilnoga društva koji/koje rade na pružanju podrške žrtvama i svjedocima.

U stručni rad Povjerenstva mogu se, prema potrebi, uključiti i drugi stručnjaci, o čemu odlučuje Povjerenstvo.

IV.

Članove/ice Povjerenstva iz reda stručnjaka/kinja koji/koje se bave problematikom žrtava i svjedoka, predstavnike/ce organizacija civilnoga društva koji/koje rade na pružanju podrške žrtvama i svjedocima, te predstavnike/ce Ministarstva pravosuđa predlaže Ministarstvo pravosuđa, a Vrhovni sud Republike Hrvatske, Državno odvjetništvo Republike Hrvatske, Ured za ljudska prava i resorna ministarstva predlažu svojeg/svoju predstavnika/cu.

V.

Predsjednika/cu, zamjenika/cu predsjednika/ce i članove/ice Povjerenstva imenuje Vlada Republike Hrvatske na prijedlog resornih tijela i institucija.

VI.

Stručne i administrativne poslove za Povjerenstvo obavlja Ministarstvo pravosuđa.

VII.

Sredstva za rad Povjerenstva osiguravaju se iz sredstava državnog proračuna Republike Hrvatske, na poziciji Ministarstva pravosuđa.

VIII.

Povjerenstvo podnosi godišnje izvješće o svome radu Vladi Republike Hrvatske.

IX.

Povjerenstvo donosi poslovnik o svom radu.

Povjerenstvo može osnivati svoja radna tijela.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/10-02/01

Urbroj: 5030109-10-1

Zagreb, 14. siječnja 2010.

Predsjednica
Jadranka Kosor, dipl. iur., v. r.

Odluka, NN 11/2010-228